Karin Liltorp (M), 2023-05-03:
Tak for ordet.
Det her lovforslag er indtil videre det klimaforslag, der i min tid i Folketinget har været mest debat om, og jeg tror efterhånden, at de fleste sten har været vendt op til flere gange.
Det skyldes selvfølgelig, at det er et kompliceret område.
I Moderaterne mener vi overordnet, at lovforslaget tilgodeser den vigtigste aktør, nemlig klimaet.
Som allerede sagt flere gange er lovforslaget baseret på et forlig indgået tidligere mellem mange af Folketingets partier.
Målet er klart: Vi ønsker at reducere affaldsforbrændingen i Danmark og dermed også at nedsætte CO 2 -udledningen.
Jeg behøver nok ikke at uddybe, hvorfor vi ønsker os mindre affald.
Vi har en bunden opgave i at sikre, at vi ikke laver unødige afbrændinger og slet ikke af materialer, der kunne have været anvendt et andet sted.
Det har tidligere været forsøgt at lægge opgaven ud til kommunerne, men uden succes.
De fleste husker nok dødslisten.
Derfor er denne model med en liberalisering af værkerne valgt.
Og ja, nogle af de værker, der brænder affald af i dag, må sandsynligvis lukke, og dem, der kommer til at lukke, er dem, der klarer sig dårligst i forhold til de betingelser, de er blevet givet.
Kravene til værkerne er nemlig centrale, både med hensyn til økonomi og miljø.
Vi ved selvfølgelig ikke endnu, hvilke værker der vil lukke, fordi der er elementer og hensyn i forhold til hvert enkelt værk, vi ikke kender til endnu.
Netop usikkerheden om, hvilke værker der skal lukke, har ført til en del opmærksomhed.
Ifølge branchen kan denne usikkerhed potentielt føre til, at det enkelte værk ikke tør at lave de rigtige investeringer, bl.a. i CO 2 -fangst, som forventes at være en nødvendighed for fremtidens anlæg.
Disse bekymringer har regeringen taget meget alvorligt og har derfor i sammenhæng med nærværende lov sørget for at fremrykke arbejdet med at skabe klare rammer for CO 2 -fangst fra 2024 til 2023.
Vores embedsværk har lavet beregninger på, hvad lovforslaget får af indvirkning på vores CO 2 -udledning, og man er kommet frem til, at det kan reducere udledningen med ca. 0,6 mio. t i 2030.
På samme måde, som når man spår om fremtiden, er det her tal behæftet med usikkerhed, men det er deres bedste bud.
Reduktionen skyldes bl.a., at vi på nationalt plan sorterer mere og mere, hvilket giver en naturlig nedgang i mængden af affald.
Desuden vil den øgede konkurrence betyde, at de mindre gode værker vil lukke, og derfor bliver den overordnede kapacitet forventeligt lavere end i dag.
Der vil derfor ikke være grundlag for at brænde store mængder udenlandsk affald af.
Især den mindskede import vil bidrage til, at vi får reduceret den samlede udledning.
Kommunerne har udtrykt bekymring for, at lukkede værker vil føre til et stort underskud, og det har vi også allerede haft oppe et par gange i dag, og derfor er der afsat en pulje, der kan dække op til 70 pct. af kommunernes strandede omkostninger.
De faktisk strandede omkostninger vil afhænge af, hvilke konkrete anlæg der lukker, og i hvilket omfang anlæggene kan afvikle deres gæld inden nedlukning.
På trods af kompleksiteten på området mener vi i Moderaterne, at dette er et skridt i den rigtige retning i forhold til at begrænse afbrænding af affald og dermed reducere udledningen af CO 2 .
Derfor støtter vi op om forslaget.